**06.12.2022**

**Ettevõtlus- ja infotehnoloogiaministri määruse „Perioodi 2021-2027 innovatsiooni- ja arendusosaku toetuse andmise tingimused ja kord“ eelnõu seletuskiri**

**1. Sissejuhatus**

Määrus kehtestatakse perioodi 2021–2027 Euroopa Liidu ühtekuuluvus- ja siseturvalisuspoliitika fondide rakendamise seaduse (edaspidi ÜSS2021\_2027) § 10 lõike 2 alusel.

Määruse eelnõu (edaspidi *määrus*) abil viiakse ellu „Ühtekuuluvuspoliitika fondide rakenduskava perioodiks 2021–2027“ (edaspidi *rakenduskava*) poliitikaeesmärgi „Nutikam Eesti” meetme 21.1.1.1 „Ettevõtete TAI-mahukuse ja teadmussiirde võimekuse suurendamine” sekkumise 21.1.1.14 „Innovatsiooni- ja arendusosak“ eesmärke.

Meetme tegevustega panustatakse Eesti teadus- ja arendustegevuse, innovatsiooni ning ettevõtluse arengukava 2021–2035 nimetatud eesmärkide täitmisele ning „Ühtekuuluvuspoliitika fondide rakenduskava perioodiks 2021–2027” erieesmärgi (a)(i) „Teadus- ja innovatsioonivõimekuse ning kõrgetasemeliste tehnoloogiate kasutuselevõtu arendamine ja suurendamine” saavutamisele.

Meetme tegevused aitavad saavutada riigi pikaajalise arengustrateegia „Eesti 2035“ sihti „Eesti majandus on tugev, uuendusmeelne ja vastutustundlik“ ja selle alamsihti „Eest majandus on uuendusmeelne ja teadmistepõhine“. Toetusmeetme, riigi pikaajalise arengustrateegia aluspõhimõtete ja sihtide ning Euroopa Parlamendi ja nõukogu määruse (EL) 2021/1060 artiklis 9 nimetatud horisontaalsete põhimõtete vaheliste seoste analüüs on toodud seletuskirja lisas 1. Põhiõiguste harta ja puuetega inimeste õiguste konventsiooniga arvestamise kontroll-leht on toodud lisas 3.

Toetuse andmise eesmärk on Eesti väike- ja keskmise suurusega ettevõtjate (edaspidi *VKE*) konkurentsivõime suurendamine uuenduslike ja kõrgema lisandväärtusega toodete, teenuste ja tehnoloogiate väljatöötamise kaudu. Eesmärk saavutatakse teadmiste- ja tehnoloogiasiirde, intellektuaalomandi kaitse alase võimekuse kasvu ning koostöö tihendamise kaudu teadus- ja arendusasutustega ning nõustamise ja insenertehnilisi teenuseid pakkuvate ettevõtjatega, sealhulgas eeluuringuid ning tootmis- ja tehnoloogiaalast nõustamist pakkuvate asutustega.

Toetuse andmise alameesmärgid on:

1. toetada kontaktide loomist toetuse saaja ja innovatsiooniteenuse pakkuja vahel;
2. toetada jätkukoostööd toetuse saaja ja erinevate innovatsiooniteenuse pakkuja vahel ning võimaldada VKE-l saada oma uuendusliku idee teostatavuse ja tasuvuse kohta igakülgset rakendatavat teavet.

Innovatsiooni- ja arendusosaku (edaspidi *osak*) toetusskeeme rakendatakse selleks, et võimaldada VKE-l, millel endil sageli napib ressurssi innovatsiooniks (nt uute toodete, teenuste, tehnoloogiate, protsesside väljatöötamiseks või seniste oluliseks uuendamiseks), ligipääsu ettevõttevälisele vastavale teadmisele. Eesmärk on stimuleerida tihedamat koostööd VKE ja innovatsiooniteenuse pakkuja vahel. Selle lähenemise eeldus on arusaam, et ülikoolide jt teadmusasutuste ning ettevõtete koostööst tõusetub majanduslik kasu vastavale regioonile, kus koostöö aset leiab. Innovatsioonipartnerite ja ettevõtete koostööd stimuleerivate toetusmeetmete pikaajalisem eesmärk on kutsuda koostöötegijates esile käitumuslik muutus, mille tulemusel muudavad partnerid oma organisatsioonis seniseid protsesse. See saab toimuda õppeprotsessis ehk uute teadmiste ja kogemuste omandamise kaudu. Õppimise moment kaasneb osaku tüüpi toetusskeemis, kui koostööd asuvad tegema partnerid, kes varem pole omavahel koostööd teinud.

Innovatsioonialastes projektides kaasneb alati risk, et projekti tulemusel selgub, et projekti edasiarendamine ei ole teostatav, tasuv või muudel põhjustel mõistlik või võimalik. Sealjuures ei saa alahinnata ka sellise teadmise ja kogemuse omandamist, kuivõrd sedagi kasutab ettevõtja oma äriprotsesside edasisel planeerimisel.

Osakute meedet on rakendatud varem kahel eelmisel Euroopa Liidu struktuurifondide perioodil: perioodil 2007‒2013 innovatsiooniosaku toetus, perioodil 2014‒2020 innovatsiooni- ja arendusosaku toetus. Meetme edenemise kohta on läbi viidud kolm analüüsi: 2014. a, 2018. a ja 2022. a (lisada viide kui MKM kodulehel alaleht „ettevõtlus ja innovatsioon“ valmis). Viimase analüüsi põhilised järeldused on, et osakute meede on jätkuvalt populaarne ettevõtjate seas ning nii ettevõtjad kui ka innovatsiooni teenuse pakkujad leiavad, et meede on oluline VKE-de arenguks. Seetõttu on plaanis jätkata osakute toetusmeetmega ka uuel perioodil ilma suuremate muudatustega.

Toetuse andmist on kavandatud ellu viia üle-eestilisena. Tegevusi rahastatakse jooksvalt kuni eelarvevahendite ammendumise või toetuse taotlemise perioodi lõppemiseni. Osakute eelarve on 8 240 000 eurot, millele lisandub riiklik kaasfinantseering (13% st 1 522 928) ja taotleja omafinantseering (17% st 2 008 500). Meedet rahastatakse Euroopa Regionaalarengu Fondi vahenditest.

Määrusega nähakse ette toetuse andmise tingimused ja määrusespetsiifilised toetuse andmise menetlusnormid, toetuse taotleja ja saaja õigused ning kohustused, rakendusasutuse ja -üksuse õigused ning kohustused.

**Eelnõu ettevalmistajad**

Määruse valmistasid ette Majandus- ja Kommunikatsiooniministeerium (rakendusasutus) ja Ettevõtluse ja Innovatsiooni Sihtasutus (edaspidi rakendusüksus). Määruse eelnõu koostasid rakendusasutuse majandusarengu osakonna arenduse ja innovatsiooni nõunik Mikk Vahtrus (e-post: mikk.vahtrus@mkm.ee, telefon: 625 6389) ja rakendusüksuse ettevõtluse ja innovatsiooni keskuse toetuse spetsialist Kristiina Niilits (e-post: kristiina.niilits@eas.ee, telefon: 738 6009). Määruse juriidilise ekspertiisi teostasid rakendusasutuse strateegilise planeerimise osakonna välisvahendite õiguse nõunik Nele Mals (e-post: nele.mals@mkm.ee, telefon 715 5806) ja riigiabi ekspert Anneli Schmiedeberg (e-post: anneli.schmiedeberg@mkm.ee, telefon: 639 7618) ning õigusosakonna õigusnõunik XXX (e-post: xxx.xxx@mkm.ee, telefon: 625 xxxx). Määruse seletuskirja koostas rakendusasutuse majandusarengu osakonna arenduse ja innovatsiooni nõunik Mikk Vahtrus (e-post: mikk.vahtrus@mkm.ee, telefon: 625 6389).

**2. Eelnõu sisu ja võrdlev analüüs**

Eelnõu koosneb kaheksast peatükist ja 27 paragrahvist. Peatükid jagunevad järgmiselt:

1. Reguleerimisala

2. Toetatavad tegevused, kulude abikõlblikkus ja toetuse määr

3. Nõuded taotlejale ja taotlusele ning toetuse taotlemine

4. Taotluse menetlemine

5. Taotluse rahuldamise otsuse muutmine ja kehtetuks tunnistamine

6. Aruannete esitamine ja toetuse maksmise tingimused

7. Toetuse saaja ning rakendusüksuse õigused ja kohustused

8. Finantskorrektsioonid

**1. peatükk**

**Reguleerimisala**

Määruse 1. peatükis sätestatakse määruse kohaldamisala, toetuse andmise eesmärk ja tulemus, vaidemenetluse kord, määratakse rakendusasutus ja -üksus ning kasutatavad terminid.

Määruse § 1 lõikes 1 sätestatakse, et määrusega viiakse ellu rakenduskava meetme „Ettevõtete TAI-mahukuse ja teadmussiirde võimekuse suurendamine” sekkumise „Innovatsiooni- ja arendusosak“ eesmärke.

Lõikega 2 luuakse seoses määrusega elluviidavate tegevuste ning rakenduskava prioriteedi „Nutikam Eesti“ erieesmärgiga (a)(i) „teadus- ja innovatsioonivõime ning kõrgetasemeliste tehnoloogiate kasutuselevõtu arendamine ja suurendamine“. Lisaks luuakse seos toetuse ja valdkondliku arengukava vahel, mille eesmärkide täitmisse toetus ja selle abil läbiviidavad projektid panustavad. Innovatsiooni- ja arendusosak panustavad Eesti teadus- ja arendustegevuse, innovatsiooni ning ettevõtluse arengukava 2021-2035 üldeesmärki, kuna toetab VKE-de ning teadus- ja arendustegevuse ning innovatsiooni teenuseosutajate vahel koostööd, mille tulemusena suureneb Eesti majanduse tootlikkus ning luuakse konkurentsivõimelisi ja kestlikke lahendusi.

Lõikes 3 seotakse toetus riigi pikaajalise arengustrateegia ehk „Eesti 2035“ strateegilise sihiga „Eesti majandus on tugev, uuendusmeelne ja vastutustundlik“. Osakud panustavad ennekõike alamsihti „Eesti majandus on uuendusmeelne ja teadmistepõhine“, kuna meede toetab otseselt ettevõtetes teadus- ja arendustegevust ning innovatsiooni ja teadlaste ning ettevõtjate vahelist koostööd (vt ka käesoleva seletuskirja lisa 1). Ühtlasi sätestatakse, et toetuse panustab ka Euroopa Parlamendi ja nõukogu määruse (EL) nr 2021/1060 artiklis 9 nimetatud horisontaalsete põhimõtete edendamisse.

Lõikes 4 kehtestatakse, et määruse alusel antav toetus on vähese tähtsusega abi ning toetuse andmisel kohaldatakse Euroopa Komisjoni määruses nr 1407/2013 ja konkurentsiseaduses § 33 sätestatut.

Lõikes 5 sätestatakse, et määrust ei kohaldata vähese tähtsusega abi määruse artikli 1 lõikes 1 sätestatud juhtudel, milleks on kalandus- ja vesiviljelusvaldkonnas tegutsevad ettevõtjad; ettevõtjad, kes tegutsevad põllumajandustoodete esmase tootmisega ning ettevõtjad, kes tegutsevad põllumajandustoodete töötlemise ja turustamise sektoris juhtudel kui 1) abisumma määratakse kindlaks esmatootjatelt ostetud või kõnealuste ettevõtjate poolt turule lastud toodete hinna või koguse alusel, 2) abi antakse tingimusel, et osa abist või kogu abi antakse edasi esmatootjale. Lisaks ei kohaldata määrust vähese tähtsusega abi määruse artikli 1 lõikest 1 tulenevatel juhtudel, milleks on abi, mida antakse tegevuseks, mis on seotud ekspordiga kolmandatesse riikidesse või liikmesriikidesse, täpsemalt selline abi, mis on vahetult seotud eksporditavate koguste, turustusvõrgu loomise ja toimimise või muude eksportimisest tulenevate jooksvate kuludega; ning abi, mille tingimuseks on kodumaiste toodete kasutamine importtoodete asemel.

Lisaks sätestatakse määruse lõikes 6 projektide tegevusvaldkonnad lähtuvalt Eesti majanduse tegevusalade klassifikaatorist (EMTAK 2008), mille puhul määrust samuti ei kohaldata. Erinevalt vähese tähtsusega abi määrusest (§ 1 lõige 5), mis reguleerib ettevõtjate majandusvaldkondi, reguleerib § 1 lõige 6 projektide tegevusvaldkondi. Välistatud tegevusvaldkondadega hoitakse käesoleva määrusega järjepidevust eelmisel perioodil kehtinud osakute toetusmeetme määruses sätestatud välistustega. Täiendavalt on lisatud välistuste all kivi- ja pruunsöe kaevandamine ning nafta ja maagaasi tootmine ja toomist abistavad tegevusalad, et tagada toetuse kooskõla keskkonna- ja kliimaeesmärkidega.

Lõikes 7 kehtestatakse taotleja või toetuse saaja ning rakendusüksuse vaheline teabe ja dokumentide edastamise kord. Teabe ja dokumentide edastamiseks kasutatakse struktuuritoetuse registri e-toetuse keskkonda, mis on määratud Vabariigi Valitsuse 31. juuni 2014. a määruse „Struktuuritoetuse registri pidamise põhimäärus“ alusel. E-toetuse keskkonna kaudu edastatakse toetuse kasutamisega seotud teave, toetuse saaja poolt esitatud kuludokumendid ja aruanded.

Paragrahvi viimases lõikes sätestatakse, et toetust antakse ja tuleb kasutada kooskõlas Vabariigi Valitsuse poolt kinnitatud „Perioodi 2021–2027 Euroopa Liidu ühtekuuluvus- ja siseturvalisuspoliitika fondide rakenduskavade vahendite andmise ja kasutamise üldised tingimused”, mida lühendatult nimetatakse ühendmääruseks.

Määruse § 2 selgitatakse määruse olulisemad terminid.

Arendus- ja innovatsiooniosaku mõiste defineerimisel lähtutakse mõlemal juhul põhimõttest, et tegu on toetusega käesoleva määrusega sätestatud innovatsiooniteenuste hankimiseks innovatsiooniteenuse pakkujalt. Suurim erinevus arendus- ja innovatsiooniosaku vahel seisneb selles, et arendusosaku korral toetatakse täiendavalt ettevõtjal arendustöötaja palkamist ja tegevuste elluviimiseks vajalike materjalide soetamist. Teisisõnu, võrreldes innovatsiooniosakuga on arendusosak suuremahulisem toetusmeede, mis võimaldab ettevõtjal ka osaliselt arendust sisemiselt ellu viia.

Piiritlemaks, keda antud määruse puhul on silma peetud innovatsiooniteenuse pakkujana, on mõistete all võimalikud innovatsiooniteenuse pakkujad loetletud. Arendusosaku puhul on täiendavalt lubatud infotehnoloogiaalaste teenuste, biotehnoloogiaalaste teadus- ja arendusteenuste ning teadus- ja arendustegevusega muude loodus- ja tehnikateaduste valdkonnas tegutsevad teenusepakkujad. Teenusepakkujate määratlemisel on lähtutud tegevustest, nende eesmärgist ning asjaolust, et nimetatud tegevusi saavad osutada innovatsiooniteenuse pakkujad, sh on oluline, et VKE-d teeksid koostööd kvaliteetsete teenusepakkujatega. Teenusepakkujate kvaliteedi tagab nende oma valdkonna seadusele (nt TA-asutused), standardile (kõrgkoolid) või teistele nõuetele (nt nõuded patendivolinikule) vastamine. Teenusepakkujate osas, kellele ei sätestatud oma valdkonna kvaliteeti kirjeldavaid nõudeid, kehtestab Ettevõtluse ja Innovatsiooni Sihtasutus nõuded (nt juriidiline isik, mis osutab nõustamisalaseid teenuseid). Ühtlasi koostab Ettevõtluse ja Innovatsiooni Sihtasutus nimekirja teenusepakkujatest, kes määruses toodud tingimustele vastavad, lihtsustades sellega ettevõtjatel teenusepakkuja otsimist ja valimist.

Selguse mõttes on defineeritud ka arendustöötaja mõiste. Arendustöötajaon kõrge kvalifikatsiooniga töötaja (näiteks teadur, insener, intellektuaalomandi kommertsialiseerija või muu arendamisega seotud töötaja), kellel on vähemalt kolmanda taseme haridust tõendav kraad või sellele vastav kvalifikatsioon ning vähemalt viieaastane töökogemus asjaomases valdkonnas viimase kümne aasta jooksul. Doktoriõpe on asjaomane töökogemus. Tagamaks et arendustöötaja võetakse tööle just projekti elluviimiseks, on täiendavalt selgitatud, et arendustöötaja ei tohi tegeleda müügitööga, olla taotleja juhtorgani liige, osanik või aktsionär ega olla vähemalt aasta varem alates taotluse esitamisest taotleja juures töölepingu või töövõtulepingu alusel töötav isik.

Erinevalt innovatsiooniosaku taotlejast tuleb arendusosaku taotlejal lisaks taotlusele esitada ka projekti plaan (§ 4 punkt 13), kus tuleb kirjeldada muu hulgas projekti probleemipüstitus, eesmärk, meeskond, tegevuskava, eelarve, finantseerimiskava, riskianalüüs, projekti eeldatav tulem ja selle rakendamine. Edukas projektiplaan väljendab projekti otsest panust ettevõtja äriprotsessidesse. Projekti plaan sisaldab taotleja jaoks paindlikkust tegevuste planeerimisel ja läbiviimisel vastavalt taotleja vajadustele. Näiteks võib ettevõtjal olla vajadus kasutada arendusosakut mitme tegevuse finantseerimiseks, kuid mitte teha neid tegevusi paralleelselt või kattuvalt, vaid näiteks üksteisele teatud ajavahemike tagant järgnevalt, arvestades abikõlblikkuse perioodi maksimaalset võimalikku pikkust. Rakendusüksus sätestab projektiplaani maksimaalse soovitusliku mahu, mis rakendusüksuse senise kogemuse kohaselt on arendusosaku suurusjärgus toetuse taotlemisel optimaalne ega tekita asjatut halduskoormust.

Tulenevalt rakenduskava tingimustest, peavad kõik poliitikaeesmärgi „Nutikam Eesti“ tegevused panustama nutika spetsialiseerumise fookusvaldkondadesse, sh osakud. Terminite all on selgitatud, et nutika spetsialiseerumise fookusvaldkonnad on Eesti teadus- ja arendustegevuse, innovatsiooni ja ettevõtluse arengukava 2021‒2035 järgmised fookusvaldkonnad: digilahendused igas eluvaldkonnas, tervisetehnoloogiad ja -teenused, kohalike ressursside väärindamine, nutikad ja kestlikud energialahendused. Fookusvaldkondade täpsem kirjeldus koos prioriteetsete alamsuundadega on toodud iga fookusvaldkonna teekaardis[[1]](#footnote-1). Osaku projektide puhul ei ole oluline, et ettevõtja põhitegevusala oleks üks fookusvaldkondadest, vaid et konkreetse projekti tegevus panustaks fookusvaldkonda. Näiteks, kui EMTAK koodi alusel metallitoodete tootmisega tegelev ettevõtja küsib toetust arendusosaku elluviimiseks, mille eesmärk on tuulegeneraatori valmistamiseks vajaliku komponendi arendamine või uue komponendi loomine, sobitub projekt nutika spetsialiseerumisega, panustades nutikate ja kestlike energialahenduste fookusvaldkonda. Taotlemisel märgivad taotlejad, millis(t)esse nutika spetsialiseerumise fookusvaldkonda(desse) projekt panustab. Innovatsiooniosaku puhul kontrollib rakendusüksus esitatud andmete õigsust. Arendusosaku puhul hinnatakse eraldi projekti panust nutika spetsialiseerumise fookusvaldkonda(desse). Projektid, mis ei panusta ühtegi nutika spetsialiseerumise fookusvaldkonda, tunnistatakse nõuetele mittevastavaks ja rakendusüksus teeb taotluse rahuldamata jätmise otsuse. Soovitatav on enne taotluse esitamist konsulteerida rakendusüksusega ja küsida eelhinnangut projekti vastavusest nutika spetsialiseerumise fookusvaldkonnale.

Määruses on täpsustatud ka nõustamise ja vahendamise mõisteid. Vastav vajadus tuleneb eelnevate toetusmeetme rakendamise kogemusest, mil vastavad mõisted tekitasid taotlejates segadust.

Täiendavalt on määruses defineeritud väike- ja keskmise suurusega ettevõtja, teostatavusuuringu ja innovatsiooni mõisteid, kasutades selleks üldisemaid Eesti või Euroopa Liidu definitsioone.

Määruse § 3 kehtestatakse toetuse andmise eesmärk ja tulemus. Toetuse eesmärk on Eesti VKE-de konkurentsivõime suurendamine läbi eelduste loomise uuenduslike ja kõrgema lisandväärtusega toodete, teenuste ja tehnoloogiate väljatöötamiseks. Toetatakse VKE-de ja innovatsiooniteenuse pakkujate koostööd, mille eesmärk on teadmiste- ja tehnoloogiasiirde, intellektuaalomandi kaitse alase võimekuse kasv ning koostöö tihendamine teadus- ja arendusasutustega ning nõustamise ja insenertehnilisi teenuseid pakkuvate ettevõtjatega, sealhulgas eeluuringuid ning tootmis- ja tehnoloogiaalast nõustamist pakkuvate asutustega. Taotlustes kirjeldavad ettevõtted konkreetsemalt, mis on nende projekti eesmärk, sh probleemi või arengutakistuse kirjeldus ning kuidas valitud vahendid (nt tehnoloogiasiire ülikoolist) selle probleemi lahendamisele kaasa aitab.

Eesmärgi saavutamiseks on käesolevas määruses välja töötatud kaheastmeline osakute toetusskeem. Innovatsiooniosakuga toetatakse esmakordsete kontaktide loomist toetuse saaja ja innovatsiooniteenuse pakkuja(te) vahel ning arendusosakuga toetatakse jätkukoostööd, sh innovatsiooniosakuga võrreldes mahukamat koostööd. Kui innovatsiooniosaku kasutamise tulemusel on selgunud, et koostööprojektil on potentsiaali edasiarendusteks, saab selleks taotleda arendusosakut. Jätkutegevuste eeldus võib seega olla innovatsiooniosaku edukas kasutamine ja projekti tulemusel saavutatud teadmine projektiidee edasiarendamise potentsiaalist, kuid arendusosaku taotlemise kohustuslik tingimus ei ole varasem innovatsiooniosaku kasutamine. See tähendab, et VKE vajadus saada oma uuendusliku idee teostatavuse ja tasuvuse kohta igakülgset teavet ei pea tulenema innovatsiooniosaku projektist. Sammuti ei pea jätkutegevusi läbi viima sama teenusepakkujaga vaid tulenevalt ettevõtja vajadustest võib valida parima koostööpartneri jätkutegevuste elluviimiseks.

Määrus panustab koos rakenduskava meetme teiste sekkumistega järgmistesse väljund- ja tulemusnäitajatesse:

Tabel 1. Rakenduskava väljundnäitajad

|  |  |  |  |  |  |  |
| --- | --- | --- | --- | --- | --- | --- |
| **Indikaator** | **Ühik** | **Baastase (2021)** | **Vahetase (2024)** | **Sihttase (2029)** | **Andmeallikas** | **Mõõtmis-sagedus** |
| 1. Toetatavad ettevõtjad\* | Ettevõtjad | 0 | 80 | 400 | SFOS, projektiaruanded | Üks kord projekti jooksul |
| 1. Toetustega toetatavad ettevõtjad | Ettevõtjad | 0 | 80 | 400 | SFOS, projektiaruanded | Üks kord projekti jooksul |
| 1. Teadusasutustega koostööd tegevad ettevõtjad | Ettevõtjad | 0 | 40 | 200 | SFOS, projektiaruanded | Üks kord projekti jooksul |

*\* Sh peetakse eraldi arvestust mikro, väikese ja keskmise suurusega ettevõtjate üle.*

Tabel 2. Rakenduskava tulemusnäitajad\*

|  |  |  |  |  |  |
| --- | --- | --- | --- | --- | --- |
| **Indikaator** | **Ühik** | **Baastase (2021)** | **Sihttase (2029)** | **Andmeallikas** | **Mõõtmis-sagedus** |
| 1. Erasektori investeeringud, mis täiendavad avaliku sektori toetust | Euro | 0 | 4 000 000 | SFOS, projekti taotlus | Projekti rahastamise otsuse tegemise ajal või selle muutmisel |
| 1. VKE-d, kellel on suurem lisandväärtus töötaja kohta | Ettevõtjad | 0 | 80 | SFOS, projektiaruanded, Äriregister | Pärast projekti lõppemist (ülejärgmisel aastal) |

\**Tulemusnäitajate andmed sisestab RÜ.*

Vastavad tulemus- ja väljundnäitajad on kokku lepitud ja Euroopa Komisjonile esitatud poliitikaeesmärgi „Nutikam Eesti” näitajate passis. Vastavas dokumendis on toodud ka iga näitaja sihttaseme arvutuskäik. Juhul kui ühte indikaatorisse panustab mitu erinevat sekkumist, siis on toodud iga sekkumise kohta eraldi arvutuskäik.

Määruse rakendamisest saavad otsest kasu Eesti VKE-d, sekkumine aitab kasvatada nende teadmiste- ja tehnoloogiaalast võimekust ning luua alused tulevikus uudsete või oluliselt uuendatud toodete, teenuste ja tehnoloogiate väljatöötamiseks. Täiendavat kasu saavad innovatsiooniteenuse pakkujad läbi teenuse osutamise ning kaasneva koostöökogemuse ja teadmiste kasvu.

Projektid peavad arvestama ühissätete määruse artiklis 9 nimetatud horisontaalsete põhimõtetega, mida mõõdetakse järgmise Eesti 2035 näitajatega:

1) soolise võrdõiguslikkuse indeks;

2) hoolivusse ja koostöömeelsuse mõõdik;

3) ligipääsetavuse näitaja;

4) väljaspool Harjumaad loodud SKP elaniku kohta EL 27 keskmisest;

5) ressursitootlikkus

Toetuse taotlejad peavad analüüsima oma projekti tegevuste võimet kaasa aidata nimetatud horisontaalsete tegevuste eesmärkide saavutamisse ning kirjeldama taotluses, kas ja milliste tegevustega projekt panustab eesmärkide tagamisse. Juhul kui tuvastatakse projekti puutumus mõne horisontaalse põhimõttega, tuleb ka lõpparuandes kirjeldada, kuidas projekti käigus puutumust arvestati.

Määruse § 4 nimetatakse meetme rakendusasutus ja rakendusüksus. Määruse rakendamisel täidab rakendusasutuse ülesandeid Majandus- ja Kommunikatsiooniministeerium ning rakendusüksuse ülesandeid Ettevõtluse ja Innovatsiooni Sihtasutus.

Määruse § 5 sätestatakse vaidemenetluse kord. Rakendusüksuse toimingu või otsuse peale võib esitada vaide vastavalt ÜSS2021\_2027 § 31 kehtestatud korrale. Vaide lahendab üldjuhul rakendusüksus, näiteks finantskorrektsiooni otsuse või taotluse rahuldamise otsus. Juhul, kui vaie on esitatud taotluse rahuldamata jätmise, taotluse osalise või kõrvaltingimustega rahuldamise otsuse peale, tegeleb vaide lahendamisega rakendusasutus. Vaie vaadatakse läbi haldusmenetluse seaduses sätestatud korras. Vaidemenetlusega seotud teave, dokumendid ja vaideotsus toimetatakse vaide esitajale kätte elektrooniliselt.

**2. peatükk**

**Toetatavad tegevused, kulude abikõlblikkus ja toetuse määr**

Peatükk sätestab määruse raames toetatavad tegevused, abikõlblikud kulud, projekti abikõlblikkuse perioodi, toetuse piir- ja omafinantseeringu määrad ning nendega seotud tingimused.

Määruse § 6 nimetatakse määruse raames toetatavad tegevused.

Kõik tegevused, millele toetust antakse, peavad panustama määruse §-s 3 nimetatud näitajate saavutamisse ning olema taotleja jaoks uudse lahenduse arendamisele suunatud.

Lõikes 2 on täpsustatud, millised on antud määruse mõistes abikõlblikud innovatsiooniteenused. Toetatavad tegevused võivad hõlmata erinevaid tegevusi, mis on suunatud toote, teenuse või tehnoloogia väljatöötamiseks, parendamiseks, sh toote-, teenuse- ja protsesside erinevatele nõuetele vastavusse viimiseks ja ka skaleerimiseks. Samuti on loetelu koostamisel arvesse võetud, et toetatavate tegevuste kaudu oleks võimalik arendada või täiustada erinevas arendusfaasis olevaid tooteid, teenuseid või protsesse, täites lisandväärtuse kasvatamise eesmärki. Oluline on, et toetatav tegevus oleks taotleja (soovitavalt siiski Eesti või maailma) jaoks uudse lahenduse arendamisele suunatud.

Eelnevate osaku toetusmeetmete rakendamise kogemusest tulenevalt vajavad täpsustamist järgnevad tegevused:

* teenusearenduse tehnoloogiaalane nõustamine – teenusearenduse mõiste sisaldub tootearenduse mõistes, mis on üldise grupierandi määruse artikli 2 punktis 86 sätestatud tegevus;
* prototüüpide ehk tehnoloogiliste näidiste valmistamine võimaldab erinevates valdkondades luua proovitooteid, mudeleid, kontseptsioone, mis on täiesti uued või ka täiendatud, ja mida on võimalik tootmise eesmärgil kopeerida või millest on võimalik teha arendus- või tootmisprotsessi tarbeks ärilisi otsuseid. Prototüübi valmistamine võib endas sisaldada ka disainiteenust;
* demonstreerimine on eelkõige katsetamine eesmärgiga tõestada toote, teenuse või tehnoloogia valmisolekut;
* tehnoloogiline komponent on toote, teenuse või protsessi oluline osa, mis oma omaduste, nt kiirus, vastupidavus, turvalisus, kaudu määrab arendatava ja täiustatava toote, teenuse või protsessi ärilise väärtuse ettevõtte jaoks. Toetatakse uudse või täiustatud tehnoloogilise komponendi arendust, testimist ja demonstreerimist.
* patendi, kasuliku mudeli või tööstusdisainilahenduse puhul on abikõlblikud vaid need tegevused, mis on vajalikud patendi jõustamiseks. Patendi, kasuliku mudeli või tööstusdisainilahenduse kehtivuse hoidmise tasud ei ole abikõlblikud.

Lõikes 3 täpsustatakse, et nõustamine viiakse läbi eelmise lõike punktides 1, 2, 4, 5 ja 6 nimetatud tegevuse käigus, et suunata innovatsiooni- ja arendusosakute toetusi senisest veel enam läbi toote, teenuse ja tehnoloogia muutmise lisandväärtuse kasvatamiseks. Määruse raames ei ole võimalik teostada ainult toote-, teenuse- või tehnoloogiaalast nõustamist – nõustamistegevus peab olema otseselt seotud lisandväärtust loova arendustegevusega.

Lõikes 4 täpsustatakse, et toetatakse tegevusi, mis on kooskõlas EL ja riiklike keskkonnaalaste õigusaktidega ning mis ei tekita olulist kahju Euroopa Parlamendi ja nõukogu määruse (EL) 2020/852 artikkel 17 tähenduses. Tegu on nn „ei kahjusta oluliselt“ printsiibiga, mille eesmärk on tagada, et ükski investeering või toetus ei tohi kahjustada oluliselt keskkonnaeesmärkide saavutamist. Rakenduskava meetmete kontekstis on läbi viidud „ei kahjusta oluliselt“ hindamine, mille tulemusena järeldati, et rakenduskava meede „Ettevõtluse ja innovatsiooni edendamine/konkurentsivõimelise ettevõtlus- ja tarbimiskeskkonna tagamine“ ei kahjusta oluliselt ühtegi keskkonnaeesmärki, mõnede eesmärkide puhul tuvastati kaudne positiivne mõju. Käesoleva sekkumise analüüs on läbi viidud lisas 2. Analüüsi järeldusena leiti täiendavalt, et antav toetus ei kahjusta oluliselt keskkonnaeesmärke ning pigem omab kaudset positiivset mõju eesmärkide saavutamisele.

Lõikes 5 on nimetatud tegevused, mida määruse raames ei toetata, kuivõrd need ei panusta määruse eesmärkide saavutamisse. Vajadus tuua eraldi välja mittetoetatavad tegevused tuleneb eelnevate osakute toetusmeetmete rakendamise kogemusest ja soovist, et toetust kasutataks võimalikul efektiivselt meetme eesmärkide täitmiseks. Võrreldes eelmise perioodi määrusega on lisatud mittetoetatavate tegevuste hulka ka rutiine tarkvara arendamine ja uuendamine, mis ennekõike sisaldab kas taotleja või teenuse pakkuja olemasoleva tarkavara arendamist, täiustamist või uuendamist. Infotehnoloogia valdkonna projektidel on soovituslik lähtuda Ettevõtluse ja Innovatsiooni Sihtasutuse koostatud juhisest „Tehnilise valmisoleku taseme määramine IT-projektides“[[2]](#footnote-2). Täiendavalt on täpsustatud, et ettevõtte siseste protsessid või teenuste arendamine ei ole abikõlblik. Meetme eesmärk on toetada ettevõtte toote või teenuse arendamist, mis on suunatud väljapoole ettevõtete. Ettevõtte siseste protsesside ja teenuste arendamiseks on olemas teised toetusmeetmed, näiteks „Ettevõtete digipöörde toetuse“

Lõikes 6 sätestataks täiendavalt, et toetust ei saa kasutada tegevustele, millel on kahjul mõju keskkonna ja kliima eesmärkidele, näiteks fossiilkütustega, prügilate, jäätmepõletustehaste jms seotud tegevustega, millel on otsene kahjulik mõju keskkonnale. Välistuste eesmärk on tagada toetatavate tegevust kooskõla „ei kahjusta oluliselt“ põhimõtetega.

Määruse § 7 kehtestatakse toetuse abikõlblikud kulud ning nendega seotud tingimused.

Esiteks sätestatakse üldiselt, et kulu on abikõlblik, kui see on kooskõlas Vabariigi Valitsuse 12. mai 2022. a määruse nr 55 „Perioodi 2021–2027 Euroopa Liidu ühtekuuluvus- ja siseturvalisuspoliitika fondide rakenduskavade vahendite andmise ja kasutamise üldised tingimused“ (edaspidi *ühendmäärus*) §-ga 15, käesolevas määruse tingimustega ja taotluse rahuldamise otsusega.

Lõikes 2 sätestatakse abikõlblikud kulud. Abikõlblike kulude puhul lähtutakse jällegi meetme eesmärkidest ja toetatavatest tegevustest. Innovatsiooni- ja arendusosaku puhul on abikõlblikud sisseostetavate teenuste kulud, mis on kooskõlas määruse § 6 lõikes 2 toodud tegevuste elluviimisega ning mis on hangitud määruses defineeritud innovatsiooni- või arendusteenuse osutajalt.

Arendusosaku puhul on täiendavalt abikõlblikud arendustöötaja personalikulud ja materjalide kulu. Arendustöötaja töökoht peab asuma Eestis – personalikulu rahastamisel lähtub rakendusüksus vastava valdkonna palgatasemest, kasutades selleks avalikke ja kättesaadavaid andmeid, näiteks Statistikaameti palgaandmeid. Arendustöötaja palkamine ei ole abikõlblik olemasolevate töökohtade täitmiseks, olemasolevate töötajate asendamiseks ega olemasolevate töötajate palgakuluks. Arendustöötaja palgakulu kui abikõlbliku kulu võimaldamisega luuakse eeldus, et ettevõttes kasvavad teadmised ja oskused arendustegevuste hilisemaks iseseisvaks läbiviimiseks. Arendustöötaja palgakulu maksimaalne määr projekti abikõlblikust summas on kuni 50% tagamaks, et projektis jääb vahendeid ka teenuste sisseostmiseks ja/või vajalike materjalide soetamiseks. Minimaalselt peab arendustöötaja töötama taotleja juures 0,2 töökoormusega, töötades projekti heaks minimaalselt 8 tundi nädalas. Materjalide puhul peetakse silmas toorainet katsetuste-eksperimentide tarvis, loodava prototüübi osiseid, materjali, mis kasutatakse ära projekti tulemi loomiseks projekti jooksul. Materjalide alla ei kuulu põhivara soetamine, sh vahendite ja seadmete soetamine.

Lõikes 5 määratakse, et abikõlblikud ei ole lisaks ühendmääruse §-s 17 loetletud kuludele sellised kulud, mis ei ole projektiga seotud või on projekti elluviimise seisukohast põhjendamatud või ebaolulised. Abikõlblike kulude hulka ei arvata ka tehinguid seotud isikute vahel. Seotud isikute määratlemisel lähtutakse tulumaksuseaduse §-st 8, mille põhjal käsitletakse seotud isikutena muu hulgas järgmisi isikuid:

* ühte kontserni kuuluvad äriühingud äriseadustiku § 6 tähenduses;
* juriidiline isik ja füüsiline isik, kellele kuulub vähemalt 10% selle juriidilise isiku aktsia- või osakapitalist, häälte koguarvust või kasumi saamise õigusest;
* isikule kuulub koos teiste temaga seotud isikutega kokku üle 50% juriidilise isiku aktsia- või osakapitalist, häälte koguarvust või õigusest juriidilise isiku kasumile;
* juriidilised isikud, kelle aktsia- või osakapitalist, häälte koguarvust või kasumi saamise õigusest üle 50% kuulub ühele ja samale isikule või seotud isikutele;
* isikud, kellele kuulub üle 25% ühe ja sama juriidilise isiku aktsia- või osakapitalist, häälte koguarvust või kasumi saamise õigusest;
* juriidilised isikud, kelle juhatuse või juhatust asendava organi kõik liikmed on ühed ja samad isikud.

Seotud isikute piirang on käesoleva määruse kontekstis oluline tehingute puhul taotleja ja teenusepakkuja vahel, kes tulumaksuseaduses sätestatud tingimustel ei tohi olla omavahel seotud. Vastasel korral ei ole tehingute kulud käesoleva määruse alusel abikõlblikud.

Täiendavalt rõhutakse, et käibemaks on igal juhul abikõlbmatu.

Kõik abikõlblikud kulud peavad olema põhjendatud, läbipaistvad ja taotluses detailselt kirjeldatud.

Määruse § 8 kehtestatakse projekti abikõlblikkuse periood.

Projekti abikõlblikkuse periood on taotluse rahuldamise otsuses määratud ajavahemik, millal projekti tegevused algavad ja lõppevad ning projekti teostamiseks vajalikud kulud tekivad. Projekti abikõlblikkuse periood algab taotluse rakendusüksusele esitamise kuupäevast või taotluse rahuldamise otsuses sätestatud hilisemast kuupäevast ning lõppeb taotluses märgitud ja taotluse rahuldamise otsuses sätestatud kuupäeval, kuid mitte hiljem kui 31. augustil 2029. aastal. Taotleja ei tohi projektiga seotud tegevustega alustada ega võtta kohustusi nende tegevuste elluviimiseks enne taotluse esitamist rakendusüksusele.

Innovatsiooniosaku maksimaalne abikõlblikkuse periood on 12 kuud, arendusosakul maksimaalselt 18 kuud. Projekti abikõlblikkuse perioodile on seatud minimaalne kestus 4 kuud, vähendamaks projektide ebaõnnestumise riski, kuna senise praktika kohaselt on mitmed ettevõtjad hinnanud üle enda võimet läbi viia arendusprojekte.

Toetuse saajal on õigus taotleda projekti abikõlblikkuse perioodi pikendamist, kui projekti elluviimisel on ilmnenud toetuse saajast sõltumatud asjaolud, ja seda tingimusel, et saavutatav tulemus haakub jätkuvalt meetme eesmärkidega ja projektiga ning projekti tegevused on planeeritud lõpetada hiljemalt 2029. aasta 31. augustiks. Projekti kestvust on võimalik pikendada üks korda ning maksimaalselt kuue kuu võrra. Seega koos pikendamisega võib üks innovatsiooniosaku projekt kesta maksimaalselt 18 kuud ja arendusosaku projekt 24 kuud.

Projekt on lõppenud siis, kui on täidetud järgmised kaks tingimust: 1) rakendusüksus on kinnitanud projekti lõpparuande ja 2) rakendusüksus on toetuse saajale teinud viimase väljamakse.

Määruse § 9 tuuakse välja toetuse piir- ja omafinantseeringumäärad ja seotud tingimused

Meetme „Ettevõtete TAI-mahukuse ja teadmussiirde võimekuse suurendamine“ kogumaht Euroopa Regionaalfondi vahenditest on 94 miljonit eurot, millest käesoleva määruse kehtestatava sekkumise elluviimiseks on ette nähtud 8 240 000 eurot.

Toetuse maksimaalne summa ühe projekti kohta on 7500 eurot innovatsiooniosaku ja 35 000 eurot arendusosaku kohta. Innovatsiooniosaku maksimaalset toetussummat on võrreldes eelmise perioodiga tõstetud 1500 euro võrra, tulenevalt kiirest inflatsioonist. Arendusosaku maksimaalne maht on säilitatud, kuna eelmise perioodi meetme statistika näitas, et enamasti maksimaalset toetussummat ei taotleta ning suuremamahulisteks projektideks sobivad teised toetusmeetmed (näiteks rakendusuuringute programm või tootearenduse toetus) paremini. Toetuse maksimaalne osakaal abikõlblikest kuludest on innovatsiooniosakul kuni 80% ja arendusosakul kuni 70%. Taotleda võib väiksemat summat kui maksimaalne summa. Juhul kui projekti abikõlblikud summad ületavad toetuse piirmäärasid, määratakse maksimaalne toetuse summa ning ülejäänud kulud katab toetuse taotleja.

Omafinantseeringu all ei käsitleta teisi riigi, kohaliku omavalitsuse üksuse või Euroopa Liidu institutsioonide või fondide antud tagastatavaid või tagastamatuid toetusi.

Antud paragrahv sätestab ka vähese tähtsusega abi määrusest tulenevad piirangud ettevõtjale. Vähese tähtsusega abi piirsumma on 200 000 eurot jooksva majandusaasta ja kahe eelneva majandusaasta kohta kokku. Vähese tähtsusega abi suuruse arvestamisel loetakse üheks ettevõtjaks sellised ettevõtjad, kes on VTA määruse artikli 2 lõike 2 kohaselt omavahel seotud. Ettevõtjad on omavahel seotud, kui:

1. ettevõte omab teises ettevõttes aktsionäride või osanike häälteenamust;
2. ettevõttel on õigus ametisse määrata või ametist vabastada enamikku teise ettevõtte haldus-, juht- või järelevalveorgani liikmetest;
3. ettevõttel on õigus rakendada teise ettevõtte suhtes valitsevat mõju vastavalt teise ettevõttega sõlmitud lepingule või selle asutamislepingule või põhikirjale;
4. ettevõte, mis on teise ettevõtte aktsionär või osanik, kontrollib vastavalt kokkuleppele teiste aktsionäride või osanikega üksi sellise ettevõtte aktsionäride või osanike häälteenamust.

Üheks ettevõtjaks peetakse ka ettevõtteid, mis on punktides a–d kirjeldatud suhtes ühe või enama muu ettevõtte kaudu.

Ühtlasi arvestatakse vähese tähtsusega abi andmisel VTA määruses sätestatud kumuleerimisreegleid.

**3. peatükk**

**Toetuse taotlemine ning nõuded taotlejale ja taotlusele**

Peatükis kirjeldatakse, kuidas toimub toetuse taotlemine ja millistele nõuetele peab vastama taotleja ja taotlus.

Määruse § 10 kehtestatakse nõuded taotlejale.

Vastavalt määruse tingimustele saab toetuse taotlejaks olla väikese või keskmise suurusega ettevõtja, kuna osaku-tüüpi toetusmeetmete sihtrühm on vastavalt meetme eesmärkidele ja toimimisloogikale VKE.

Lisaks ühendmääruse § 3 lõikes 2 sätestatud tingimustele ei tohi ka taotleja üle valitsevat mõju omava isiku suhtes olla algatatud likvideerimis- ega pankrotimenetlust ega tehtud pankrotiotsust.

Täiendavalt seatakse tingimused, mis välistavad otsese seose taotleja ja teenuse pakkuja vahel. Taotleja juures töölepingu või töövõtulepingu alusel töötav isik, juhtorgani liige ei tohi olla töötanud projekti kestuse ajal ega ühe aasta jooksul enne projekti algust IOT-s või AOT-s. Juhul kui IOT või AOT puhul on tegemist TA asutuse või kõrgkooliga, ei tohi taotleja juures töölepingu või töövõtulepingu alusel töötav isik olla töötanud projekti kestuse ajal ega ühe aasta jooksul enne projekti algust vastava TA asutuse või kõrgkooli struktuuriüksuses, mis osutab taotlejale projektis kirjeldatud teenust. Näiteks, kui teenuse pakkujaks on Tartu Ülikooli Füüsika Instituut ning taotleja juures töölepingu või töövõtulepingu alusel isik, juhtorani liige, osanik või aktsionär töötab samal ajal või aasta enne projekti algust Tartu Ülikooli Keemia Instituudis, siis esimese tingimuse kohaselt ei vasta taotleja määruse tingimustele ning ei saa antud teenuse pakkujalt teenust tellida. Samas, kuna Tartu Ülikool on TA asutus, siis kehtib talle teine tingimus ning kuna Füüsika Instituut ja Keemia Instituut on erinevad Tartu Ülikooli struktuuriüksused, siis ei ole teenuse pakkuja ja toetuse taotleja vahel otsest seost.

Määruse § 11 kehtestatakse, et taotleja on kohustatud täitma ühendmääruse § 2 lõikes 3 sätestatud nõudeid.

Määruse § 12 sätestatakse nõuded taotlusele.

Esitatud taotlus peab vastama ühendmääruse § 4 lõikes 1 ja 2 sätestatud nõuetele. Lisaks peab taotluses elluviidavad tegevused vastama määruses sätestatud abikõlblikele kuludele ning panustama vähemalt ühte §-is 2 lõikes 8 nimetatud nutika spetsialiseerumise fookusvaldkonda ja selle eesmärkidesse.

Antud paragrahv sätestab ka taotlusele lisatavad andmed ja dokumendid. Esitatavad andmed koosnevad määruses loetletud taotleja ja projekti andmetest, taotleja taotlusele eelnenud kvartali bilansi ja kasumiaruande andmetest, projekti lühikirjeldusest, innovatsiooni- või arendusteenuse hinnapakkumine koos tegevuste lühikirjeldusega. Hinnapakkumine küsitakse taotluse esitamisel selleks, et taotleja oskaks realistlikult hinnata projekti eelarvet ning kestvust ning oleks saanud esmase tagasiside teenusepakkujatelt projekti elluviimise realistlikkuse osas. Alates 20 000 euro suuruste tehingute puhul tuleb esitada lähteülesanne ja selle alusel koostatud vähemalt kaks sõltumatut ja omavahel võrreldavat hinnapakkumist. Kui kahte sõltumatut hinnapakkumist ei ole võimalik esitada või kui ei valita odavaimat pakkumust, esitatakse sellekohane põhjendus. Taotleja peab sammuti taotluses kirjeldama, kas ja milliste horisontaalsete teemadega on taotluses puutumus ning kuidas panustatakse näitajate saavutamisse.

Innovatsiooni- ja arendusosaku taotlusele lisaks nõutavate dokumenti puhul on teatav erisus. Nimelt tuleb arendusosaku taotlemisel esitada ka projekti plaan ning projekti meeskonna elulookirjeldused (CV-d), kuna arendusosaku taotluste hindamise üks kriteeriume on projekti meeskonna võimekus. Kui arendusosakuga taotletakse arendustöötaja kaasamist, tuleb esitada vastava isiku elulookirjeldus (CV) ning haridust või kvalifikatsiooni tõendavate dokumentide koopiad või väljavõte Eesti hariduse infosüsteemist. Innovatsiooniosaku puhul tuleb esitada projekti meeskonna liikmete elulookirjeldused.

Täiendavalt tuleb esitada volikiri, kui taotleja esindusõiguslik isik tegutseb volituse alusel, taotleja kontserni liikmete skeem, taotleja kinnitus vastavus määruse §-s 11 toodud nõuetele, taotleja nõusolek vaideotsuse elektrooniliselt kätte toimetamiseks, taotlejate kinnitus esitatud andmete õigsusekohta. Lõpetuseks tuleb projekti taotlejal kinnitada, et projekti elluviimisel ei riivata Euroopa Liidu põhiõiguste hartas toodud põhiõigusi ja järgitakse „ei kahjusta oluliselt“ põhimõtet keskkonnaeesmärkide saavutamiseks.

Kui taotleja on projektile või projekti osadele tegevustele taotlenud toetust samal ajal mitmest meetmest või muudest riigieelarvelistest, Euroopa Liidu või välisabi vahenditest, esitab taotleja sellekohase teabe. Selle abi kontrollib ja ennetab rakendusüksus tegevuste võimalikku topeltrahastust.

Määruse §13 sätestatakse toetuse taotlemise kord.

Toetuse taotlemine toimub jooksvalt kuni eelarvevahendite ammendumise või toetuse taotlemise perioodi lõppemiseni. Taotluste vastuvõtmise alustamisest, lõppemisest ja peatamisest ning rahastamise eelarvest annab rakendusüksus teada oma veebilehel. Juhul kui registreeritud taotluste, mille kohta ei ole tehtud rahuldamise või rahuldamata jätmise otsust, taotletav rahaline summa saab vähemalt võrdseks meetme tegevuse eelarve vaba jäägiga, menetletakse taotlusi nende esitamise järjekorras. Taotlus esitatakse rakendusüksusele e-toetuse keskkonna kaudu taotleja esindusõigusliku isiku poolt digitaalselt allkirjastatuna.

Ühtlasi kehtestatakse, et nii innovatsiooni- kui ka arendusosaku toetust on võimalik saada ühel ettevõtjal kuni kaks korda ehk kokku kuni neli osakut, sarnaselt eelmise perioodi meetmele. Toetuste saamisel arvestatakse neid projekte, mis on lõpetatud ja mille puhul on tehtud toetuse väljamaksed. Kusjuures arvestatakse antud määruse ja eelmise perioodi määruse alusel antud toetusi. Piirangu kehtestamisel lähtutakse põhimõttest, et osakud on mõeldud ennekõike alustavatele ettevõtetele esmasteks koostööprojektideks innovatsiooniteenuse pakkujaga. Koostöö tulemusel saadud uue teadmise või toote läbi peaks ettevõtjal avanema võimalus kasvada ning edaspidi viia läbi sarnaseid tegevusi kas omavahenditest või kasutades toetusmeetmeid, mis on suuremamahulised ja eeldavad ettevõtjalt eelnevat kogemust ning suuremat sisemist võimekust. Võimalus mõlemat toetust taotleda kaks korda on seatud sisse seetõttu, et teadus- ja arendustegevuse ning innovatsiooni üheks tunnuseks on ettemääramatus ja ebaõnnestumise võimalus, mistõttu peab ettevõtjatel säilima täiendav võimalus toetusele.

Kuna eeldus on, et taotlejal on piiratud kogemus innovatsiooniprojektide elluviimisel ning vähene sisemine võimekus, siis samaaegselt võib elluviimisel olla üks osaku projekt. Selline lähenemine suurendab projekti õigeaegset elluviimise võimalust, sammuti tagab selle, et ettevõtjal on aega projekti tulemusi analüüsida ja hinnata, kas projektile on vaja jätkutegevusi uue osaku näol.

**4. peatükk**

**Taotluse menetlemine**

Peatükis kirjeldatakse taotluse menetlemise protsessi ning taotluse valikkriteeriume ja -metoodikat. Peatükk sätestab tingimused ja korra taotluse rahuldamiseks, rahuldamata jätmiseks, osaliseks või kõrvaltingimustega rahuldamiseks.

Määruse § 14 sätestatakse taotluse menetlemise kord.

Paragrahvis määratakse taotluste menetlemise aeg, innovatsiooniosaku taotluse menetlemiseks nähakse ette 10 tööpäeva ja arendusosaku taotlusele 20 tööpäeva alates taotluse esitamisest rakendusüksusele. Taotluse menetlemise aega võib pikendada kuni 10 tööpäeva võrra, näiteks taotlejalt selgituste, lisateabe, täienduste või muudatuste nõudmiseks. Rakendusüksusel on õigus taotlus rahuldamata jätta ilma seda sisuliselt hindamata, kui taotleja ei ole rakendusüksuse määratud tähtaja jooksul puudusi kõrvaldanud.

Määruse § 15 sätestatakse kuidas ja millistel tingimustel toimub taotleja ja taotluse nõuetele vastavaks tunnistamine.

Rakendusüksus tunnistab taotleja ja taotluse vastavaks juhul, kui ta vastab käesoleva määruses ja ühendmääruses sätestatud nõuetele. Nõuetele vastavad taotleja ja taotluse osas tehakse taotleja ja taotluse nõuetele vastavaks tunnistamise otsuse. Juhul kui taotleja või taotlus tunnistatakse nõuetele mittevastavaks paragrahvis 19 sätestatud juhtudel, teeb rakendusüksus taotluse rahuldamata jätmise otsuse ilma projekti sisulise hindamiseta.

Määruse § 16 kehtestatakse arendusosaku valikukriteeriumid ja -metoodika.

Arendusosaku taotluse valikukriteeriumid ning nende osakaalud koondhindest on järgmised:

|  |  |
| --- | --- |
| Valikukriteerium | Osakaal koondhindest |
| 1. Projekti mõju meetme eesmärkide saavutamisele. Hinnatakse projekti panust toetuse andmise eesmärkide ja tulemuste täitmisse ja projekti mõju ettevõtja arengule. | 50% |
| 2. Projekti meeskonna pädevus ja võimekus viia ellu projekt ja projekti jätkutegevused. Hinnatakse ettevõttes projektiga seotud inimeste motiveeritust, teadmisi ja oskusi, ettevõtte võimet projekti ellu viia ning innovatsiooniteenuse pakkuja võimekust. | 30% |
| 3. Projekti kvaliteetHinnatakse projekti realistlikkust, selgust ja tulemuste mõõdetavust sh hinnatakse ajakava ning eelarve põhjendatust. | 20% |
| 4. Projekti panus §-is 1 lõikes 3 nimetatud strateegia sihi eesmärkidess ja §-is 3 lõikes 5 nimetatud Eesti 2035 näitajate saavutamisse. Kriteeriumiga hinnatakse, kuidas lisaks projekti vahetutele eesmärkidele võetakse arvesse ja aidatakse kaasa Eesti pikaajalise arengustrateegia aluspõhimõtete ja sihtidega seotud horisontaalsete põhimõtete (sooline võrdõiguslikkus, võrdsed võimalused, ligipääsetavus, kestlik areng, keskkonnakaitse ja kliimaneutraalus ning regionaalareng) eesmärkide saavutamisele ja panustatakse seeläbi vastavasse strateegia riigi pikaajalise arengustrateegia näitajasse kasutamise | 10% |

Kriteeriumi osakaaludest nähtub, et 4. kriteeriumit käsiteltakse boonuskriteeriumina, mis tähendab, et projektid, mis panustavad horisontaalsetesse teemadesse, saavad lisapunkt. Samas need projektid, mille puhul puutumust puudub, ei hinnata selle võrra madalama hindega.

Arendusosaku taotluse hindamisel on rakendusüksusel õigus kaasata täiendavaid eksperte ja moodustada valikukomisjon, kooskõlastades valikukomisjoni moodustamise ja kooseisu rakendusasutusega. Arendusosaku taotlust hinnatakse skaalal 0-4, taotluse koondhinne moodustub valikukriteeriumide hinnete kaalutud keskmisest. Valikumetoodika koostab rakendusüksus lähtudes antud paragrahvist, valikumetoodika kooskõlastatakse rakendusasutusega ning avalikustatakse rakendusüksuse veebilehel.

Määruse § 17 kirjeldatakse innovatsiooniosaku valikukriteeriumeid. Sarnaselt eelmise perioodi meetmele ei toimu innovatsiooniosaku puhul eraldi sisulist hindamist, vaid viiakse läbi taotluse ja taotleja vastavushindamine, lähtudes ühtekuuluvuspoliitika 2021-2027 rakenduskava üldistest valikukriteeriumitest.

Vastavushindamise käigus antakse hinnang, kas taotluses kirjeldatud projekti on kooskõlas asjakohase rakenduskava prioriteedi ja arengukava eesmärkidega ning panustab toetuse eesmärkide saavutamisse. Vastavushindamisel kontrollitakse, kas taotlus ja taotleja vastab määruses kehtestatud nõuetele sh kas panustab vähemalt ühte nutika spetsialiseerumise fookusvaldkonda. Lisaks kontrollitakse, kas toetust kasutakse sihtpäraselt ja kuluefektiivselt st kas kasutatakse toetatavate tegevuste elluviimiseks toetuse kasutamiseks ettenähtud perioodil ja kas kõik kulud on abikõlbulikud vastavalt sätestatud piirmääradele. Lõpetuseks kontrollitakse, kas taotluses on ning on käsitletud puutumust Eesti 2035 sihtide ja näitajatega.

Määruse § 18 sätestatakse taotluse rahuldamise tingimused ja kord.

Arendusosaku taotluse rahuldamine on seotud valikkriteeriumi lävendiga, mille ületamisel kuulub taotlus rahuldamisele. Taotlused, mis on saanud § 16 lõikes 5 loetletud valikukriteeriumite alusel koondhindeks vähemalt 2,5 ja mida ei ole valikukriteeriumites 1-3 hinnatud hindega alla 2, kuuluvad rahuldamisele. Valikukriteeriumi 4 (projekti panus Eesti 2035 sihti ja näitajatesse) hinne alla 2 (puutumus puudub) ei välista taotluse rahuldamist. Vastavad lävendid on kehtinud eelmiste perioodi toetusmeetmete puhul ning on ennast õigustanud. Innovatsiooniosaku taotlused, mis vastavad §-s 17sätestatud tingimustele, kuuluvad rahuldamisele.

Taotluse rahuldamise otsuses täpsustatakse toetuse saaja õigusi ja kohustusi ning täpsustatakse tingimusi. Otsuses sätestatakse lisaks ühendmääruse § 8 lõikes 4 sätestatule projekti elluviimise tingimused ning aruannete esitamise tähtajad ja kord.

Määruse § 19kehtestatakse taotluse rahuldamata jätmise tingimused ja kord.

Taotlus jäetakse rahuldamata ühendmääruse § 8 lõigetes 2 ja 3 nimetatud juhtudel. Taotlejast sõltumata jätab rakendusüksus taotluse rahuldamata juhul, kui menetluses olevate taotluste rahaline maht ületab meetme tegevuste rahastamise eelarve vaba jäägi ja taotlust ei ole võimalik vastavalt ühendmääruse § 9 lõikes 1 sätestatule osaliselt rahuldada.

Määruse § 20 kehtestatakse tingimused ja kord, kuidas toimub taotluse osaline või kõrvaltingimustega rahuldamine.

Oluline on, et taotlust saab osaliselt rahuldada üksnes põhjendatud juhtudel ja tingimusel, et projekti eesmärk on saavutatav ka osalise toetusega. Taotluse rahuldatakse ühendmääruse § 9 lõikes 1 toodud juhtudel. Taotluse osalisel rahuldamisel võib muuta nii toetuse summat kui ka toetatavaid tegevusi. Taotluse osalise rahuldamisega peab nõustuma ka taotleja. Kui taotleja ei nõustu muudatustega või projekti eesmärgid ei ole saavutatavad, teeb rakendusüksus taotluse rahuldamata jätmise otsuse.

Taotluse tingimusliku rahuldamise otsuse võib teha ühendmääruse § 9 lõikes 2 sätestatud juhtudel. Tingimusliku rahuldamise korral ei teki toetuse saajal õigust toetuse maksetele enne, kui ta on rakendusüksuse seatud kõrvaltingimused täitnud ning esitanud ka sellekohased andmed rakendusüksusele.

**5. peatükk**

**Taotluse rahuldamise otsuse muutmine ja kehtetuks tunnistamine**

Peatükis sätestatakse taotluse rahuldamise otsuse muutmise ja kehtetuks tunnistamise tingimused ja kord.

Määruse § 21 sätestatakse taotluse rahuldamise otsuse muutmise tingimused ja kord.

Taotluse rahuldamise otsuse muutmiseks peab selle algatama kas rakendusüksus või toetuse saaja, lähtudes ühendmääruse §-s 12 sätestatud tingimustest ja korrast. Lisaks sellele on toetuse saaja kohustatud rakendusüksuselt taotlema taotluse rahuldamise otsuse muutmist, kui ta soovib teha muudatusi teenusepakkujates. Rakendusüksus kontrollib muudatuste asjakohasust ja vajalikkust ning olenevalt taotletava muudatuse iseloomust, viib läbi projekti täiendava hindamise valikukriteeriumite põhjal. Juhul kui muudatus seab kahtluse alla projekti oodatavate tulemuste saavutamise või tegevuste lõpetamise abikõlblikkuse perioodil, on rakendusüksusel õigus keelduda taotluse rahuldamise otsuse muutmisest. Taotluse rahuldamise otsuse muutmise otsustab rakendusüksus innovatsiooniosaku puhul kuni 10 tööpäeva ja arendusosaku puhul kuni 20 tööpäeva jooksul pärast vastavasisulise taotluse saamist.

Määruse § 22 kehtestatakse, et taotluse rahuldamise otsus tunnistatakse osaliselt või täielikult kehtetuks vastavalt ühendmääruse või antud määruses nimetatud tingimustel ja juhtudel.

**6. peatükk**

**Aruannete esitamine ja toetuse maksmise tingimused**

Määruse 5. peatükis kirjeldatakse, kuidas toimub toetuse kasutamisega seotud aruannete esitamine ning millised on toetuse maksmise tingimused.

Määruse § 23 kehtestatakse toetuse kasutamisega seotud aruannete esitamise tingimused ja kord.

Toetuse saaja esitab aruanded e-toetuse keskkonna kaudu taotluse rahuldamise otsuses sätestatud tingimustel ja tähtaegadeks. Innovatsiooniosaku saaja esitab vaid lõpparuande. Arendusosaku saaja esitab lisaks lõpparuandele ka vahearuande juhul, kui arendusosaku projekti elluviimise periood on pikem kui 12 kuud. Sellisel juhul on aruandluseperioodi pikkus minimaalselt 6 kuud ja maksimaalselt 12 kuud. Näiteks, 15 kuud kestva projekti korral peab arendusosaku saaja esitama minimaalselt ühe vahearuande (kuni esimese 12 kuu kohta) ja lõpparuande (peale projekti lõppemist). Samas on arendusosaku saajal võimalus esitada 2 vahearuannet (n: perioodid 1-6 kuud ja 7-12 kuud) ja lõpparuanne.

Lõpparuanne kajastab toetuse eluviimise terviklikku tegevusaruannet, kus toetuse saaja kirjeldab kogu projekti tegevusi ja töid, hindab tulemusi ja tegevuste edukust ja saavutatud eesmärke sh horisontaalsete põhimõtetega arvestamist lähtuvalt taotluses kirjeldatud puutumisele. Lõpparuanne esitatakse 30 kalendripäeva jooksul projekti abikõlblikkuse perioodi lõppemisest.

Vahearuanne on lõpparuandega võrreldes märgatavalt lühem (soovituslikult kuni kaks lehekülge) ning selle eesmärk on saada ülevaade tegevuste hetkeseisust, mistõttu toetuse saaja kirjeldab nii juba teostatud töid ja tegevusi kui ka veel eesseisvaid. Aruannete detailsemad soovituslikud vormid kehtestab rakendusüksus ja avalikustab need e-toetuse keskkonnas.

Määruse § 24 sätestatakse toetuse maksmise tingimused.

Toetuse maksmise aluseks on tasutud kulud ning toetuse maksmisel lähtutakse ühendmääruse §-dest 24-27 ja taotluse rahuldamise otsuses sätestatud tingimustest ja korrast.

Ühendmääruse § 18 lõike 1 kohaselt tuleks osakute puhul rakendama lihtsustatud kulusid. Samas antud meetme puhul ei anna lihtsustatud kulude rakendamine soovitud eesmärki - osakute puhul tellitakse kindel teenus st üldjuhul esitatakse rakendusüksusele projekti kohta üks (maksimaalselt 2-3) kuludokument. Kuna osakud toetavad väga erinevate innovatsiooniteenuste sisseostmist, ei ole võimalik rakendada standardiseeritud ühikuhinda, kuna võimalike teenuste ring on lai ning pole võimalik igale teenusele kindlat ühikuhinda määrata. Kindlasummalist makset rakendamist pole võimalik teha, kuna ei ole ühtset tüüptulemust, mida tellitaks. Lisaks näitab eelmise perioodi analüüs, et kõik ei küsi maksimaalset toetuse summat, vaid lähtutakse millist teenust ja millises mahus tellitakse. Ühtse määra kasutamist saaks kaaluda vaid arendusosaku puhul, kuna innovatsiooniosaku korral ei ole personalikulud eraldi abikõlblikud. Samas ei ole kohustuslik ka arendusosaku puhul personalikulusid teha st varasem kogemus näitab, et kõik taotlejad ei soovi projekti elluviimiseks enda ettevõttesse arendustöötajat palgata. Ka pole see antud meetme eesmärk. Kokkuvõttes, nende argumentide põhjal rakendatakse teadusuuringute ja innovatsiooni valdkonnale kehtivat erandit, mille puhul on võimalik seirekomisjoni loal lihtsustatud kulude kasutamisest loobuda.

Kulude tõendamisel tuleb toetuse saajal rakendusüksusele esitada e-toetuse keskkonna kaudu raamatupidamise algdokumendid (kuludokumendid). Kulud peavad olema pangaülekande teel tasutud ning kuludokumendi abikõlblike kulude summa peab olema minimaalselt 100 eurot. Rakendusüksusel on õigus peatada väljamaksete tegemise, kui esinevad ühendmääruses § 33 lõikes 1 kirjeldatud juhud. Rakendusüksusel on õigus kuludokumente menetleda kuni 20 tööpäeva, tähtaega on rakendusüksusel õigus pikendada, juhul kui kuludokumentides ilmneb puudusi, mida pole võimalik menetlemise tähtaja jooksul kõrvaldada. Lähtuvalt ühendmääruse § 33 on rakendusüksusel õigus teha otsus maksmisest osaliselt või täielikult keelduda.

**7. peatükk**

**Toetuse saaja ning rakendusüksuse õigused ja kohustused**

Peatükis kirjeldatakse toetuse saaja kohustusi ja õigusi ning rakendusüksuse kohustusi ja õigusi.

Määruse § 25 kehtestatakse toetuse saaja kohustused ja õigused.

Lisaks ühendmäärusest tulenevatele kohustustele peab toetuse taotleja kasutama toetust vastavalt taotluse rahuldamise otsuses sätestatule ja vastama rakendusüksuse esitatud küsimustele toetuse saaja ja projekti teostamise kohta.

Toetuse saajal on õigus saada rakendusüksuselt teavet ja selgitusi, mis on seotud struktuuritoetuse seaduses ja selle alusel kehtestatud õigusaktides sätestatud nõuete ja toetuse saaja kohustustega. Lisaks on toetuse saajal õigus esitada omapoolsed seisukohad, mis loob toetuse saajale võimaluse enne otsuse tegemist oma tegevusi ja tegevustega seotud tegureid selgitada ja põhjendada.

Määruse § 26 sätestatakse rakendusüksuse kohutused ja õigused.

Lisaks ühendmääruses sätestatule on rakendusüksuse kohustuseks teha e-toetuse keskkonnas kättesaadavaks taotlus- ja aruandevormid ning asjakohased juhendmaterjalid. Lisaks on rakendusüksusel kohustus teavitada toetuse saajat viivitamatult kolme tööpäeva jooksul tema suhtes vastuvõetud otsusest ning säilitada vähese tähtsusega abi andmisega soetud andmeid koos teabe ja vajalike lisadokumentidega 10 aasta jooksul alates viimasest üksikabi andmisest.

Rakendusüksusel on muu hulgas õigus kontrollida projekti elluviimist ning nõuda täiendavate andmete esitamist. Rakendusüksusel on õigus lõpetada toetuse väljamaksmine ning nõuda toetuse osalist või täielikku tagastamist, kui toetuse saaja rikub struktuuritoetuse seaduse, selle alusel antud määrustes või käesolevas määruses sätestatud tingimusi või kaldub muul viisil kõrvale taotluses või taotluse rahuldamise otsuses sätestatust. Lisaks on rakendusüksusel õigus vähendada toetuse suurust proportsionaalselt projekti taotluse rahuldamise otsuses kinnitatud maksumuse vähenemisel.

**8. peatükk**

**Finantskorrektsioonid**

Peatükis sätestatakse finantskorrektsioonide tegemise alused.

Määruse § 27 kohaselt juhindutakse finantskorrektsiooni otsuse tegemise struktuuritoetuse seaduses ja ühendmääruses sätestatust. Finantskorrektsioone kohaldatakse juhul, kui toetuse saaja on teinud mitteabikõlblikke kulutusi, on ilmnenud, et toetust ei ole kasutatud eesmärgipäraselt või toetuse saaja on jätnud saavutamata projektis lubatud tulemused ja see on mõjutanud kulude abikõlblikkust. Nimetatud juhtudel on rakendusüksusel kaalutlusõigus toetus osaliselt või täielikult tagasi nõuda

**3. Määruse vastavus EL õigusele**

Käesoleva määruse aluseks on struktuuritoetuse seadus ja selle alusel kehtestatud Vabariigi Valitsuse määrused.

Käesolev määrus on kooskõlas ka struktuuritoetuse seaduse aluseks olevate järgmiste Euroopa Liidu määrustega:

* Euroopa Parlamendi ja nõukogu määrus (EL) nr 2021/1060, 24. juuni 2021, millega kehtestatakse ühissätted Euroopa Regionaalarengu Fondi, Euroopa Sotsiaalfond+, Ühtekuuluvusfondi, Õiglase Ülemineku Fondi ja Euroopa Merendus-, Kalandus- ja Vesiviljelusfondi kohta ning nende ja Varjupaiga-, Rände- ja Integratsioonifondi, Sisejulgeolekufondi ning piirihalduse ja viisapoliitika rahastu suhtes kohaldatavad finantsreeglid;
* Euroopa Parlamendi ja nõukogu määrus (EL) nr 2021/1058, 24. juuni 2021, mis käsitleb Euroopa Regionaalarengu Fondi ja Ühtekuuluvusfondi;
* Euroopa Komisjoni määruse (EL) nr 1407/2013, milles käsitletakse Euroopa Liidu toimimise lepingu artiklite 107 ja 108 kohaldamist vähese tähtsusega abi suhtes;
* Euroopa Komisjoni määrus (EL) nr 651/2014 ELi aluslepingu artiklite 107 ja 108 kohaldamise kohta, millega teatavat liiki abi tunnistatakse siseturuga kokkusobivaks.

**4. Määruse mõjud**

Määruse jõustumine võimaldab Eesti väike- ja keskmise suurusega ettevõtjatele paremat ligipääsu innovatsiooniteenuse pakkujate teenustele, mis on oluline eeldus uute või oluliselt täiendatud toodete, teenuste, protsesside ja tehnoloogiate arendamiseks. Viimane omakorda on eeldus konkurentsivõime tõstmiseks ja ühtlasi lisandväärtuse kasvuks. Nimetatu viiakse ellu ettevõtjate teadmiste, oskuste ja võimekuse kasvu kaudu, mis saavutatakse koostööprojektide elluviimise tulemusel.

Innovatsiooniosaku kasutamise tulemusel laieneb nende ettevõtjate hulk, kes teevad esmakordselt koostööd mõne innovatsiooniteenuse pakkujaga, kelleks sagedamini on ülikoolid ja teised teadmusasutused. Esmakordse kontakti võimaldamine on oluline VKE-dele, kellel selleks sageli endal ressursse napib.

Arendusosak panustab ettevõtja ja innovatsioonipartneri pikaajalisema sünergia loomisse. Ettevõtjatel on võimalus analüüsida püstitatud probleeme mitmekülgselt, et langetada otsus idee arenduspotentsiaali kohta.

Projektide elluviimise tulemusena peaks Eestis olema rohkem ettevõtjaid, kes on teinud koostööd mõne innovatsiooniteenuse pakkujaga, omandanud uusi teadmisi ja oskusi, on pädevamad ning oskavad omandatut ära kasutada ettevõttesisestes innovatsiooniprotsessides.

**5. Määruse kooskõla seirekomisjoni valikukriteeriumitega**

1. Projekti kooskõla valdkondlike arengukavadega, mõju rakenduskava erieesmärgi ja meetme eesmärkide saavutamisele:

Projekti mõju rakenduskava erieesmärkide ja meetme eesmärkide saavutamisele hinnatakse arendusosaku puhul valikukriteeriumis 1 (§ 16 lõige 5 punkt 1). Vastava valikukriteeriumi hinnatakse projekti panust toetuse andmise eesmärkide ja tulemuste täitmisse ja projekti mõju ettevõtja arengule. Innovatsiooniosaku korral kontrollitakse kooskõla vastavushindamise käigus (§ 17 punkt 1).

2. Projekti põhjendatus:

Projekti põhjendatust hinnatakse arendusosaku valikukriteeriumis 1 ja 3 (§ 16 lõige 5 punktid 1 ja 3). Hindamiskriteeriumis 1 hinnatakse, kas projekt avaldab positiivset mõju taotleja äritegevusele ja suurendab konkurentsivõimet, kas projekt mõjub taotleja teadlikkuse ja oskuste kasvule. Hindamiskriteeriumis 3 hinnatakse, kas projekt on loogiline ja terviklik, kas projekti eesmärgid on selgelt kirjeldatud, kas projekt on jagatud loogilisteks etappideks ja kas ajakava on realistlik. Innovatsiooniosaku korral kontrollitakse kooskõla vastavushindamise käigus (§ 17 punkt 2).

3. Projekti kuluefektiivsus:

Projekti kuluefektiivsust hinnatakse arendusosaku valikukriteeriumis 3 (§ 16 lõige 5 punkt 3). Vastava hindamiskriteeriumis hinnatakse lisaks eelpool toodule ka projekti eelarvet – kas eelarve on realistlik, piisvalt detailselt kirjeldatud, läbipaistev ja kulud toetavad selgelt projekti eesmärkide elluviimist. Innovatsiooniosaku korral kontrollitakse kooskõla vastavushindamise käigus (§ 17 punkt 4).

4. Toetuse taotleja suutlikkus projekti ellu viia:

Taotleja suutlikkust hinnataks arendusosaku valikukriteeriumis 2 (§ 16 lõige 5 punkt 2). Vastava hindamiskriteeriumi all hinnatakse nii taotleja meeskonna motiveeritust, teadmisi ja oskusi, ettevõtte võimekust projekti ellu viia aga ka innovatsiooniteenuse pakkuja võimekust sisuliste tööde teostamiseks. Täiendavalt aitab taotleja suutlikkust projekti ellu viia tagada kehtestatav omafinantseeringu nõue. Innovatsiooniosaku korral kontrollitakse kooskõla vastavushindamise käigus (§ 17 punkt 3).

5. Projekti kooskõla Eesti pikaajalise arengustrateegia aluspõhimõtete ja sihtidega:

Projekti kooskõla Eesti pikaajalise arengustrateegia aluspõhimõtete ja sihtidega hinnatakse arendusosaku valikukriteeriumis 4 (§ 16 lõige 5 punkt 4). Innovatsiooniosaku korral kontrollitakse kooskõla vastavushindamise käigus (§ 17 punkt 5).

**6. Määruse rakendamisega seotud tegevused, vajalikud kulud ja määruse rakendamise eeldatavad tulud**

Määruse raames antavate toetuste eelarve on 8 240 000 eurot, millele lisandub riiklik kaasfinantseering (13% st 1 522 928) ja taotleja omafinantseering (17% st 2 008 500). Käesoleva määruse rakendamisega ei kaasne tulusid ega lisakulusid. Määruse rakendamiseks vajalikud tegevused viib läbi rakendusüksus.

**7. Määruse jõustumine**

Määrus jõustub üldises korras, st kolmandal päeval pärast Riigi Teatajas avaldamist.

**8. Määruse kooskõlastamine, huvirühmade kaasamine ja avalik konsultatsioon**

Määrus esitatakse kooskõlastamiseks eelnõude infosüsteemi (EIS) kaudu Rahandusministeeriumile, Haridus- ja Teadusministeeriumile, Riigi Tugiteenuste Keskusele ja Keskkonnaministeeriumile. Lisaks esitatakse määrus arvamuse avaldamiseks Ettevõtluse Arendamise Sihtasutusele ja järgmistele ettevõtete esindusorganisatsioonidele:

* Eesti Tööandjate Keskliit;
* Eesti Väike- ja Keskmiste;
* Eesti Kaubandus-Tööstuskoda;
* Eesti Metsa- ja Puidutööstuse Liit;
* Eesti Põllumajandus- Kaubanduskoda;
* Eesti Elektritööde Ettevõtjate Liit;
* Eesti Elektroonikatööstuse Liit;
* Eesti Masinatööstuse Liit;
* Eesti Puitmajaliit;
* Eesti Elektritööstuse Liit;
* Eesti Trüki- ja Pakenditööstuse Liit;
* Eesti Info- ja Kommunikatsioonitehnoloogia Liit;
* Eesti Toiduainetööstuse Liit;
* Eesti Kaitsetööstuse Liit;
* Eesti Meretööstuse Liit.

**Lisa 1: toetusmeetme, riigi pikaajalise arengustrateegia aluspõhimõtete ja sihtide ning ÜSM artiklis 9 nimetatud horisontaalsete põhimõtete vahel vaheliste seoste analüüs.**

|  |  |
| --- | --- |
| „Eesti 2035“ siht | Horisontaalsed põhimõtted |
| Eesti majandus on uuendusmeelne ja teaduspõhine | **Võrdsed võimalused (sh diskrimineerimise vältimine)** |
| Meede tasemel otsene seos puudub. Meede toetab ühiskonna erinevatesse gruppidesse kuuluvate inimeste eneseteostusvõimalusi ning parendab nende võimalusi tegeleda ettevõtluse ja innovatsiooniga. Meede on eelkõige suunatud alustavatele ettevõtjatele, kel puudub varasem kogemus teadus- ja arendus- ning innovatsiooniprojektide elluviimisega. Meede võimaldab ettevõtjal saada esmaseid kogemusi ja vähendab innovatsioonitegevuste läbiviimisega seotud riski. Meetme tulemusena saab ettevõtja uue teadmise või toote, mis aitab kasvatada ettevõtte konkurentsivõimet. Meetme tasemel on võimalik vaid tagada, et teavitustöö käigus kaastakse kõiki huvigruppe ning kõiki taotlus koheldakse võrdselt.  Meetme käigus toetatud projektid võivad kaudselt panustada erinevate ühiskonnagruppide võimalustesse osaleda tööelus ja elukestvas õppes ning tegeleda ettevõtlusega, juhul kui projektide sisuks on uute tehnoloogiate, teenuste ja toodete väljatöötamine, mis selliseid võimalusi pakuvad. Vastava hinnangu annab iga taotleja projekti taotluses.  Panus Eesti 2035 näitajasse: **hoolivuse ja koostöömeelsuse mõõdik** |
| **Sooline võrdõiguslikkus** |
| Valdkonna suurimaks väljakutseks on, et naiste loodud ja juhitud ettevõtteid on vähem. Sammuti tegutsevad naisettevõtjad pigem vähem tehnoloogiapõhistes valdkondades. Naisettevõtjatel on rohkem raskusi rahaliste vahendite ja kapitali hankimisel ning kapitali kaasamisel. Sammuti on naisettevõtjad vähem riskijulged ning nende ettevõtted tegelevad vähem arendus ja innovatsioonitegevustega. Lisaks pole naisettevõtjatel alati ligipääs ettevõtlusvõrgustikele ja ettevõtluse arendamisega seotud infole.  Antud toetust saavad taotleda kõik VKE-d olenemata nendes töötavate füüsiliste isikute soost, sama põhimõte kehtib ka füüsiliste isikute kohta teenusepakkujates. Toetus on suunatud neile ettevõtjatele, kes varasemalt pole arendus- ja innovatsioonitegevustega kokku puutunud või kes näevad nendes tegevustes suurt riski ning kellel pole selleks piisavat kapitali. Seega aitab antud meede lahenda mõnda eelpool nimetatud väljakutset. Arvestades toetuse väikest mahtu ning seda, et eesmärk ei ole uute ettevõtete loomist toetada, ei ole võimalik kahjuks lahendada väljakutset, et Eestis on vähe naiste loodud ja juhitud ettevõtteid. Toetusmeetme teavitustegevuse abil on aga võimalik tõsta naisettevõtjate teadlikust võimalikest toetusmeetmetest ning julgustada naisettevõtjaid taotlema. Antud toetusmeetme eelarves pole täiendavaid vahendeid lisategevusteks, küll on võimalik seda teha rakendusasutuse muude tegevuste eelarvest.  Meetme abil toetatud projektides võib olla puutumus soolise võrdõiguslikkuse teemadega, vastav hinnang antakse projekti taotluses.  Panus Eesti 2035 näitajasse: **soolise võrdõiguslikkuse indeks.** |
| **Ligipääsetavus** |
| Meetmel on kaudne seos ligipääsetavuse teemadega, ennekõike läbi toetuse abil loodevate erasektori teenuste ja toodetega. Meetme tasemel ei ole võimalik antud teemat analüüsida ega võimalike lahendusvõimalusi pakkuda, kuna meede ei käsitle konkreetse valdkonna, teenuse, infrastruktuuri või toote arendamise toetamist. Seetõttu antakse hinnang puutumuse kohta projekti tasemel taotleja poolt taotluses.  Panus Eesti 2035 näitajasse: **ligipääsetavuse näitaja**. |
| **Regionaalne tasakaalustus** |
| Valdkonna peamisteks väljakutseteks on suured piirkondade vahelised erinevused ettevõtete konkurentsivõimes ning kapitali ja oskustega tööjõu kättesaadavuses. Oluline on, et ettevõtete võimalused tegutseda ja areneda ning inimestel võimalus saada tasuvat tööd oleks eri piirkondade lõikes tagatud ühtlasemalt.  Ühtekuuluvuspoliitika fondide rakenduskava 2014–2020 ettevõtlus- ja innovatsioonitoetuste tulemuslikkuse hindamise (edaspidi *hindamine*) põhijäreldus oli, et toetused jagunevad piirkonniti ebavõrdselt ning seeläbi suurendavad piirkondlikud erinevused. Samas hindamisel osakute meetme osas piirkondliku aspekti eraldi välja ei toodud, toetus regionaalne jaotus oli pigem parem kui teiste ettevõtluse toetuste puhul. Sama kinnitas ka 2022. a läbiviidud analüüs, mille kohaselt 44% toetustest läks Harjumaale, 16% Tartumaale ja ülejäänud 40% teistesse piirkondadesse. Arvestades, et Harjumaal asub umbes 60% kogu Eesti ettevõtetest, on antud näitajad pigem positiivsed, näiteks mõne maakonna puhul ületab toetuse suhtarv kordades ettevõtete suhtarvu maakonnas.  Samas tuleb rõhutada, et antud meede ei võimalda lahendada regionaalse arengu juurprobleemi. Toetuse maht on vastavalt 7500 ja 35 000 eurot, mis kindlasti ei rahulda ettevõtete finantsvajadusi, lisaks ei ole plaanis pakkuda täiendavaid finantsinstrumente. Meetme eesmärk ja toetuse summat arvestades ei lahene ka tööjõuprobleemid, toetuse eesmärk ei ole otseselt toetada ettevõtetes uute töökohtade loomist. Küll aitab meede kaudselt lahendada konkurentsivõime probleeme, kuna osakute abil saadud teadmisi ja lahendusi on ettevõttel võimalik oma äritegevuses ära kasutada.  Sekkumisvõimaluste analüüs:   1. Taotlejate täiendav informeerimine ja nõustamine – antud meetme eelarves ei ole ette nähtud täiendavaid vahendeid lisaks toetusele. Küll aga on võimalik kasutada tehnilise abi ja rakendusüksuse teisi meetmeid ja teenuseid, et paremini toetusmeetme kohta infot jagada ja potentsiaalseid taotlejaid nõustada. 2. Võimekus arendavate tegevuste kavandamine – selleks on eraldi meede planeeritud, osakute meetme eelarves sellisteks tegevusteks eelarvet ette nähtud pole. 3. Piirkonniti erinevad kvalifitseerimistingimused – tingimused on võimalikult lihtsad, kuna meetme eesmärk on aidata neid ettevõtteid, kes on vähem võimekad, vähem teadlikud ja väiksema riskijulgusega. Ilma struktuuritoetuste tingimustega vastuollu minemata ei ole võimalik tingimusi lihtsustada. 4. Toetusmeetme kavandamine teatud piirkondadele – probleem, mida meede lahendab, on igas piirkonnas sarnane, seega ei ole õigustatud piirkondlik kavandamine. 5. Toetuse suunamine ainult turutõrkepiirkondadesse – turutõrge on universaalne 6. Eriprojektid ja investeeringud teatud piirkondadesse – meetmes ei tehta investeeringuid ega eriprojekte. 7. Toetusskeemi piloteerimine teatud piirkonnas – väljakujunenud meede, mis ei vaja piloteerimist. 8. Piirkonniti erinevad toetusmäärad – toetusmäärad on niigi võimalikult kõrged, et tagada ka vähem võimekamate ettevõtete osalemine. Samas pole õigustatud madalama toetusmäära seadmine Harjumaal, sest ka Harjumaal on piisavalt ettevõtteid, kelle võimekus on madal. 9. Teatud piirkondadele reserveeritud teotusvahendid – taotlemine toimub jooksva taotlusvooruna ja eelmise perioodi näitel on taotlusvoor avatud enamus struktuurivahendite perioodist. 7-aastane periood peaks tagama, et kõik ettevõtted, kes on toetusest huvitatud, saavad taotluse esitada. Kuna toetust ei anta pingerea alusel vaid neile, kes ületavad lävendi, ei ole ohtu, et ükski sobiv ettevõtte ja projekt jääks rahastamata. 10. Toetuse hindamisel piirkondlike boonuspunktide andmine – kuna rahatakse kõiki projekte, mis ületavad lävendi, siis boonuspunktide andmine ei mõjutaks rahastusotsuseid. 11. Piirkonniti erinev abikõlblike tegevuste loend – kuna põhine abikõlblik tegevus on innovatsiooniteenuse sisse ostmine, ei ole võimalik piirkonniti seda erinevalt rakendada.   Kokkuvõtlikult, kuna meede on juba loodud selliselt, et see arvestab ja on pigem suunatud vähemvõimekamate ettevõtete arendamisele, taotlusvoor on pidevalt avatud ning taotlemise tingimused lihtsustatud, siis pole täiendavatel sekkumisvõimalustel ette näha otsest mõju toetatud projektide suhtarvu kasvule väljaspool Harju- ja Tartumaad. Suurimat mõju omav tegevus on ettevõtete teavitamine, mis on planeeritud nii antud meetme raames kui kõigi ettevõtluse toetusmeetme üleselt, kasutades selles nii rakendusüksust kui ka näiteks Maakondlike Arenduskeskuste võrgustikku, ettevõtete erialaliitude arendusnõunike jt.  Panus Eesti 2035 näitajasse: **väljaspool Harjumaad loodud SKP elaniku kohta EL 27 keskmisest.** |
| **Keskkond/Kliima** |
| Meetmel on positiivne mõju kliima- ja keskkonnaeesmärkide saavutamisele. Meetme raames toetatakse projekte, mis vastavad nutika spetsialiseerumise fookusvaldkondade eesmärkidele. Neljast fookusvaldkonnast kolm panustavad kas otseselt või kaudselt kliima- ja keskkonnaeesmärkide saavutamisse.  Nutikate ja kestlike energialahenduste fookusvaldkonna üldised eesmärgid on teadus- ja arendustegevuse, innovatsiooni ja ettevõtluse toel toota Eestis energiat kliimaneutraalselt, muuta Eesti energiakasutus tõhusamaks ja ressursisäästlikumaks ja panustada energia varustuskindluse tagamisse. Eesmärkide saavutamiseks on plaanis toetada projekte, mis arendavad olemasolevaid või uusi energiatootmistehnoloogiaid ning vajalikke komponente, näiteks tuule- või bioenergia valdkonnas. Toetatakse salvestustehnoloogiate ja komponentide ning digitaliseeritud energiasüsteemide arendamist. Täiendavalt toetatakse lahendusi, mis aitavat energiat säästa, näiteks energiasäästlike hoonete ehitustehnoloogiliste või nutikate ja säästlike transpordi- ja liikuvuslahenduste loomine, elektroonikakomponentide ning -süsteemide optimeerimine.  Kohalike ressursside väärindamise fookusvaldkonna eesmärk on teadus- ja arendustegevuse, innovatsiooni ning ettevõtluse toel väärindada kohalikke ressursse kestlikult, elurikkusega arvestavalt ja kõrge ressursitootlikkusega, keskendudes nii esmasele kui ka sekundaarsele toormele ning võimendades bio- ja ringmajandust. Kohalike ressursside väärindamine aitab vähendada kasvuhoonegaaside heidet, mis kuluks toote transpordile. Samuti aitab fookusvaldkond kaasa ressursisäästlikkusele, kuna fookuses on tehnoloogiate ja toodete arendamine, kus kasutakse maksimaalselt ära toormeid ning tootmises tekkivaid jäätmeid. Samuti on olulisel kohal tehnoloogiate arendamine, mis aitavad tekkinud jäätmeid keskkonnasõbralikult ja ohutult käsitleda ning tootmiskõrvalsaadusi- ja jääke kasutada teisese toormena. Toetatakse ka keskkonnasõbralike toodete ja materjalide tootmist, näiteks biopõhiste materjalide tootmist.  Digilahendused igas valdkonnas fookusvaldkonna üldine eesmärk on teadus- ja arendustegevuse, innovatsiooni ning ettevõtluse toel luua, pakkuda ja kasutada digilahendusi igas valdkonnas, kasutada andmemajandust uute ärivõimaluste loomiseks ning kindlustada turvaline küberruum. Antud fookusvaldkonnas toetatakse muuhulgas projekte ja tegevusi, mis loovad uusi lahendusi ja tehnoloogiaid energeetikas, ehituses ja transpordis ning mille eesmärk on parendada elukeskkonda ja vähendada ressursikasutust ning täita Euroopa kliimaeesmärke. Sellisteks digilahendusteks võivad olla näiteks intelligentsed transpordisüsteemid (optimeerimine, ressursside parem kasutamine), intelligentsed tänavavalgustused, robotiseerimine ja automatiseerimine, arukad energiavõrgud.  Üldjuhul on uued tooted ja tehnoloogiad ressursisäästlikumad ja keskkonnasõbralikumad, põhjustavad vähem kasvuhoonegaaside heidet ja jäätmeid ning kasutavad tootmisel tekkivaid jäätmeid.  Panus Eesti 2035 näitajasse: **ressursitootlikkus**. |

**Lisa 2: „Ei kahjusta oluliselt“ (DNSH) analüüs.**

Rakenduskava DNSH analüüsi[[3]](#footnote-3) järeldus oli, et meetmel 21.1.1 „Ettevõtluse ja innovatsiooni edendamine/konkurentsivõimelise ettevõtlus- ja tarbimiskeskkonna tagamine“ ei ole potentsiaali oluliselt kahjustada ühtegi kuuest keskkonnaeesmärgist.

Käesoleva määruse alusel antava toetuse DNSH analüüs on toodud järgmises tabelis:

|  |  |  |  |
| --- | --- | --- | --- |
| Kas meede võib potentsiaalselt oluliselt kahjustada järgnevaid keskkonnaeesmärke | Jah | Ei | Põhjendus |
| Kliimamuutuste leevendamine |  | X | Otsene negatiivne mõju puudub. Uute teenuste ja toodete arendamine võib tuua kaasa teatud määral kasvuhoonegaaside heite tõusu, mis tuleneb kohapeal täiendavate toodete tootmisest või teenuse kasutamisest. Samas nagu lisas x on toodud, siis enamus nutika spetsialiseerumise fookusvaldkondi toetavad selliste toodete, teenuste ja tehnoloogiate arendamist, mille eesmärk on majandustegevuse põhjustatud kasvuhoonegaaside heite vähendamine. |
| Kliimamuutustega kohanemine |  | X | Vt eelmist. |
| Vee- ja mereressursside säästev kasutamine ja kaitse |  | X | Otsene negatiivne mõju puudub. Uute teenuste ja toodete arendamine lähtub ressursisäästlikkusest. Nutika spetsialiseerumise fookusvaldkondades on samuti välja toodud, et läbivalt toetatakse tegevusi, mis aitavad kaasa ressursside säästlikumale kasutamisele. |
| Ringmajandus, sh jäätmetekke vältimine ja kaitse |  | X | Meetmel on otsene positiivne mõju ringmajandusele ning jäätmetekke vältimisele ja kaitsele. Nutika spetsialiseerumise fookusvaldkonna ressursside väärindamine üheks alamtegevuseks on teisese toorme ja jäätmete väärindamine. Alamtegevuse eesmärk on teadus- ja arendustegevuse, innovatsiooni ning ettevõtluse toel väärindada kohalikke ressursse kestlikult, elurikkusega arvestavalt ja kõrge ressursitootlikkusega, keskendudes nii esmasele kui ka sekundaarsele toormele ning võimendades bio- ja ringmajandust. |
| Reostuse vältimine ja kontroll (õhk, vesi ja maapind) |  | X | Otsene negatiivne mõju puudub. Uute toodete ja teenuste arendamine aitab vähendada reostuse võimalusi, samuti on fookusvaldkondade teekaartide koostamisel välja toodud ühe fookusteemana tehnoloogiate arendamine, mida kasutatakse õhu, vee ja maapinna seiramiseks. |
| Bioloogilise mitmekesisuse ja ökosüsteemide kaitse ning taastamine |  | X | Otsene negatiivne mõju puudub. Jällegi on nutika spetsialiseerumise fookusvaldkondade eesmärkide ja toetavate tegevuste valimisel lähtud põhimõtetest, et loodavad tehnoloogiad, tooted ja teenused peavad toetama bioloogilise mitmekesisuse, ökosüsteemi kaitse ja taastamisega. |

Kokkuvõtlikult, antud meetme rakendamine ei põhjusta olulist kahju keskkonnale. Pigem on meetmel kaudne positiivne mõju keskkonnaeesmärkide saavutamisele, kuna aitab kaasa uute toodete ja tehnoloogiate väljatöötamisele, mis on ressursisäästlikumad ja keskkonnasõbralikumad, põhjustavad vähem kasvuhoonegaaside heidet ja jäätmeid ning kasutavad tootmisel tekkivaid kõrvalprodukte või tootmisjäätmeid teisese toormena.

**Lisa 3: Põhiõiguste harta ja PIK arvestamise kontroll-leht (eraldi fail).**

1. https://www.hm.ee/et/taie-fookusvaldkonnad [↑](#footnote-ref-1)
2. https://www.eas.ee/wp-content/uploads/2021/06/EAS\_TRL\_A4-IT-1.pdf [↑](#footnote-ref-2)
3. <https://pilv.rtk.ee/s/d8r9aX3kARtwH5z> [↑](#footnote-ref-3)